5 януари 2021 / 00 : 10 Ключови частични избори за Сената на САЩ се произвеждат в Джорджия Вашингтон , 5 януари / БТА / Ключови избори за две места в Сената на американския Конгрес се произвеждат днес в щата Джорджия , предаде Франс прес . Предварителното гласуване започна още в средата на декември . Вотът ще определи какъв ще е балансът на силите в Сената . В последните часове на предизборната кампания в Джорджия се включват и американският президент Доналд Тръмп и избраният за президент на САЩ Джо Байдън . Джо Байдън участва в проява в Атланта , столицата на Джорджия , а Доналд Тръмп участва в Далтън в последния си голям митинг , преди да напусне Белия дом на 20 януари . Жителите на Джорджия определят днес кои ще бъдат новите двама сенатори от този щат . Двама сенатори републиканци ( Кели Лофлър и Дейвид Пердю ) , заемали досега места в горната камара на американския Конгрес , ще се съревновават с двама демократи ( Рафаел Уорнок и Джон Ософ ) . Ако Лофлър и Пердю успеят да съхранят местата си в Сената , Републиканската партия ще разполага с мнозинство от 52 места в горната камара на Конгреса , която е общо със сто места . Това ще позволи на републиканците да блокират голяма част от законодателните инициативи на Байдън след встъпването му в длъжност като президент на 20 януари . Ако Уорнок и Ософ спечелят частичните избори , това ще означава , че както републиканците , така и демократите ще разполагат с по 50 места в Сената . В този случай бъдещата вицепрезидентка Камала Харис ще има правото на решаващ глас в Сената и така везните там ще се наклонят на страната на демократите . При това положение ще бъде по - лесно за Байдън да прокарва инициативите си , тъй като демократите контролират и Камарата на представителите ( долната камара на Конгреса ) . Допитванията до последно показваха , че битката в щата е оспорвана .